Kaník, Ľudovít, poslanec NR SR (2015-02-13):
Ďakujem, pán predseda. Vážené dámy, vážení páni, najprv poviem, že ma veľmi teší, že taká plná sála tentokrát pri takomto návrhu zákona, a viem, že je piatok a všetci by radi mali už túto schôdzu za sebou, tak mám v zásade dve možnosti, že budem stručný a rýchly, ale mám takú malú podmienku, že keď ste tu vy, dávajte pozor. Keď budete dávať pozor, bude to krátke, keď nebudete, viem rozprávať aj hodinu (povedané so smiechom), lebo je to veľká téma, je to veľká téma. (Reakcia z pléna.) Ale predpokladám, že budete dávať pozor, aby sme mohli tento dobrý návrh naozaj vnímať a... (Reakcia z pléna.) Dobre, keď chcete. Takže, ale vážne teraz, toto bolo taký, aby som vás trošku rozptýlil. Vážené dámy, vážení páni, problematika schránkových firiem, problematika tunelovania verejných financií, problematika predražovania tendrov je často opakovanou témou, ktorou sa tu zaoberáme, a, samozrejme, existuje mnoho pokusov o to, ako túto tému vyriešiť, ako spraviť zmeny, ktoré by viedli k tomu, že tieto neduhy nebudú naďalej pokračovať. Zatiaľ a spravidla tieto pokusy idú do prázdna. Spravidla sa zameriavajú na riešenie javu, toho, čo vyplýva z toho, čo som pomenoval skôr. Nie na príčiny, ktoré k tomu vedú. Pripomeniem, že keď dnes sa často a radi bavíme a prichádzajú riešenia, ktoré sú orientované proti schránkovým firmám ako nastrčeným organizáciám, ktoré sú zapojené v rôznych tendroch, že obdobná situácia a obdobné riešenia tu boli prijímané už pred vyše desiatimi rokmi, kedy to, čo dnes sú schránkové firmy, boli firmy, ktoré mali akcie na doručiteľa. Takisto to bol nástroj, ktorý znemožňoval vidieť, kto vlastne tú firmu reprezentuje alebo kto ju vlastní. Zakázali sa akcie na doručiteľa, zrušili sa akcie na doručiteľa. Viedlo to k odstráneniu tohto neduhu? Že do verejných obstarávaní, kde sa používajú alebo platia verejné peniaze, sa už nezapájajú firmy s neidentifikovanými vlastníkmi? No neviedlo. Našli sa iné spôsoby, iné riešenia, dnes sú to schránkové firmy. Preto riešenie tohto problému nie je naháňať vietor v poli, keď sa už stane to, že prebehne tender, ktorý je výrazne predražený, kedy ponuka v tomto tendri 200-300-násobne predražená vyhrá vo verejnej súťaži, a potom zisťovať následne, kto je za tou firmou, kto vlastne vytuneloval verejné financie, kto si zorganizoval túto verejnú súťaž, a aj tak výsledok býva spravidla nulový alebo veľmi blízky nule, ale treba ísť po podstate. Treba zmeniť systém tak, aby nebolo možné takéto ponuky zaraďovať úspešne do verejných obstarávaní, aby tie ponuky, ktoré sa vo verejných obstarávaniach objavujú, boli korektné a férové. To je riešenie. A ako sa dá takéto riešenie dosiahnuť? To je tá správna otázka. Podľa nášho názoru, názoru predkladateľov, je tým riešením to, že vnesieme do verejného obstarávania nový prvok. A to je cenové porovnávanie ponúkaných tovarov a služieb. To je podstata veci. Pretože keď budeme vidieť, že v akých limitoch sa pohybujú na relevantnom trhu, ktorý je dosiahnuteľný z hľadiska informačných tokov alebo informácií, ktoré z neho môžme získať, v akých cenách sa pohybujú obdobné tovary a služby, alebo podobné tovary a služby, tak vieme, čo je normálne cenové rozpätie. Keď vieme, čo je normálne cenové rozpätie, keď to vie verejnosť, keď to vedia obstarávatelia, keď to vedia súťažiaci, tak jednoducho vedia, že nemôžu vybočiť z tohto limitu, pretože keď z neho vybočia a keď z neho vybočia zvlášť výrazným spôsobom, dopredu svoju ponuku diskvalifikujú. A to je cesta k tomu, aby sme dostali do takého normálneho riečiska tie verejné financie, o ktoré tu v konečnom dôsledku ide. Uvediem príklad, aby ste tomu rozumeli. Keď aj dnes si prostredníctvom on-line obchodu zabezpečujete nákup akéhokoľvek tovaru a vyberáte si spomedzi tovarov, ktoré sa tam ponúkajú, okamžite v spodnej časti obrazovky ten systém sám vygeneruje podobné tovary, o aký máte záujem, aj s cenami, porovnateľné produkty. Aby ste si vedeli porovnať, že napríklad si chcete kúpiť televízor, tak aby ste si vedeli porovnať, že aké sú iné ceny v obdobnej kategórii toho tovaru, ktorý sám vyhľadávate. A presne rovnaký princíp treba zakomponovať aj do verejného obstarávania. Dá sa to aplikovať v primeranom rozsahu na čokoľvek. Či sa nakupujú motorové vozidlá, či sa nakupuje technika, počítače alebo hocičo iné, či sa obstaráva budova, administratívna, školská, akákoľvek, pretože všetko sa už na tomto svete podobné postavilo. Či je to diaľnica, či je to nemocnica, o ktorej sme sa tu bavili, pretože všetko sa dá prepočítať na metre štvorcové, náklady na metre štvorcové obdobného typu budovy, keď sa bavíme o budovách, všetko sa dá prepočítať na kilometer diaľnice, keď sa bavíme napríklad o obchvate Bratislavy a porovnateľnom obchvate Viedne, všetko sa dá porovnať a nájsť. V primeranom rozsahu, nie do toho najmenšieho detailu, ale to ani nepotrebujeme. A to riešenie spočíva v tom, že túto porovnávaciu úlohu porovnávania cien bude mať podľa nášho návrhu za úlohu Úrad pre verejné obstarávanie, ktorý hneď po vyhlásení verejného obstarávania vykoná cenové porovnávanie na obstarávaný tovar alebo službu, zverejní to na svojej internetovej stránke a zverejní to prostredníctvom registra zmlúv, tam, kde sa zverejňujú aj zmluvy, ktoré sú uzavreté, a tým pádom sprístupní toto cenové porovnanie a interval, ktorý takto vznikne, verejnosti, obstarávateľom, kontrolným orgánom v prípade potreby, médiám a jednoducho vytvorí istý prirodzený interval, prirodzené mantinely na to, aby tieto ponuky nepresiahli normálnu, únosnú mieru v neprimeranom rozsahu. Toto je podstata tohto návrhu. Dovoľte teda, aby som prikročil k jeho oficiálnemu predloženiu a zopakoval, že cieľom predkladanej novely zákona o verejnom obstarávaní je zabezpečiť to, aby počas vyhlásenia verejného obstarávania a ešte pred termínom vyhodnocovania ponúk boli účastníkom verejného obstarávania a verejnosti dostupné údaje o cenovej úrovni obstarávaných výrobkov alebo služieb na dostupnom trhu. Toto cenové porovnávanie v záujme nezávislosti a objektivity vykoná Úrad pre verejné obstarávanie po oznámení zadávateľa verejného obstarávania o verejnom obstarávaní, ak hodnota zákazky prekročí 100 000 eur. Táto hranica je stanovená preto, aby sme pri štarte tohto systému zvládli celkový nápor, aby sme sa pozreli predovšetkým na tie väčšie zákazky, ktoré, pre vašu informáciu, tvoria dnes asi 1/3 všetkých verejných obstarávaní, ktoré prebiehajú. V prípade úspešného rozbehu tohto systému je samozrejmé možné postupne ísť nižšie a nižšie a znižovať túto cenovú hladinu. Výsledky cenového porovnávania predmetu verejného obstarávania na dostupnom trhu následne úrad zverejní v Centrálnom registri zmlúv, ako aj na svojej internetovej stránke. Týmto porovnávaním sa dosiahne to, že cenová úroveň bude všeobecne známa, čo v prípade, že by došlo k významnej odchýlke pri ponúkanej cene účastníkom verejného obstarávania, okamžite upozorní zadávateľa aj verejnosť na neobvyklú podozrivú ponuku. To znemožní takýmto ponukám byť úspešnými vo verejnom obstarávaní, pretože to zvýši kontrolu verejnosti nad primeranými cenovými ponukami vo verejnom obstarávaní. Dôležitou súčasťou tohto návrhu, ktorý som zatiaľ nespomínal, je aj úprava zadania zákazky vo veci opisu jej predmetu, ktorá má za cieľ znemožniť ustanovenia takých kritérií, podmienok či iných požiadaviek, ktoré vopred pre svoju neobvyklú konkrétnosť, špecifikum, ktoré nemá ale významný vplyv na naplnenie účelu zákazky, znemožňujú účasť väčšiemu okruhu potenciálnych účastníkov a nasmerujú už dopredu túto zákazku vopred určenému jednému alebo veľmi úzkemu okruhu súťažiacich. Táto navrhovaná zmena je reakciou na prax, v praxi sa vyskytujúci jav, kedy predmet verejného obstarávania je natoľko úzko špecifikovaný, že jeho kritériá vopred určujú pre možnú výhru len určitého účastníka a vylučujú tak ostatných záujemcov, pričom tieto špecifiká vôbec nemajú významný vplyv na naplnenie účelu zákazky. Takto sa zabráni šitiu na mieru verejného obstarávania vopred vytipovaným záujemcom, kde by sme ako príklad mohli kľudne uviesť to, čo tu viackrát bolo spomínané, trolejbusy, ktoré s počtom, špecifickým počtom dvier boli dopredu predurčené na jedného konkrétneho objednávateľa. Vážené dámy, vážení páni, ďakujem za pozornosť a prosím o podporu tohto pragmatického a praktického návrhu, praktickej novely zákona. Ďakujem.